嘲峽石
作者：范成大
朝代：宋

paragraphs: 峽山狠無情，其下多醜石。
頑質賈憎垂，傀狀發笑啞。
粗類墳壤黄，沉漬鐵矢黑。
或如溝泥涴，或似凍壁坼。
堆疑聚廩粟，陊若壞城甓。
槎牙鏤朽木，狼籍委枯骼。
礧砢包蠃蚌，淋漓錮鉛錫。
縱文瓦溝壠，橫疊衣摺襞。
鱗皴斧鑿餘，坎窞蹴踏力。
云何清淑氣，孕此詭譎跡。
我本一丘壑，嗜石舊成癖。
端溪紫琳腴，洮河綠沉色。
階冊截肪膩，泗磬鳴球擊。
嵌空太湖底，偶立韶江側。
真陽劖千巖，營道剷寸碧。
倦游所閲多，未易一二籍。
朅來茲山下，刺眼昔未覿。
或云峽多材，奇秀鬰以積。
絕代昭君村，驚世屈原宅。
東家兩兒女，氣足豪萬國。
山石何重輕，奚暇更融液。
我亦味其言，作詩曉行客。